Lars Aagaard (M), 2025-05-14:
Tak for ordet.
Danmarksdemokraterne foreslår, at regeringen sætter en stopper for lokalt ønskede, lokalt initierede energiparker.
Egentlig hører udpegningen af energiparker eller den statslige anerkendelse af de lokale ønsker under ministeren for byer og landdistrikter, men da forslaget er fremsat til mig, tillader jeg mig at svare på, hvorfor regeringen arbejder for mere vedvarende energi på land.
Hele idéen med at anerkende de lokalt ønskede energiparker er netop at gøre det mere attraktivt at sætte vedvarende energi-anlæg op på land.
Forslaget handler i bund og grund om at skabe plads til, at vi kan producere mere grøn energi i Danmark og give muligheder for, at man lokalt kan samle den vedvarende energi i klynger og i øvrigt, i tilknytning til de klynger, iværksætte erhvervsmæssig aktivitet, som lokalsamfundet kan have gavn af.
Når vi laver langsigtede strategier, langsigtede analyser af, hvad det er for en energi, der skal forsyne danskerne, er der tre hensyn, vi kigger på.
For det første skal energien selvfølgelig være grøn, fordi vi har en klimakrise – vi skal udfase de fossile brændsler, vi skal reducere vores CO 2 -udledninger.
Og svaret på det er jo ikke, at danskerne ikke skal have adgang til energi; de skal have adgang til grøn energi.
For det andet skal energien være sikker.
Et samfund, hvor energiforsyningen svigter, er et samfund, der ikke fungerer.
Det er ikke specielt for Danmark, det gælder i hele verden, og hvis nogen skulle være i tvivl, har situationen i Spanien jo lige demonstreret for alle, hvor alvorligt det er.
Vi skal være uafhængige af importeret energi fra enkeltstater i et omfang, der gør, at vi kommer i lommen på dem, og lige nu handler det selvfølgelig særlig om russisk energi.
Sammenlignet med andre energiformer er energi fra vindmøller og solceller på land en af de absolut grønneste, sikreste og billigste løsninger, og samtidig er det også en af de hurtigste.
Derfor mener jeg, at det er den helt forkerte vej at gå, hvis vi gør vilkårene for at sætte vindmøller og solceller op dårligere, og det vil være konsekvensen af at stoppe samarbejdet med lokalsamfundene i Danmark om at udvikle energiparker.
Behovet for at tænke langsigtet i vores energipolitik er helt åbenlyst.
Det kræver både tid og betydelige investeringer at udbygge vores evne til at producere energi, og vi står midt i en stor omstilling af vores samfund, hvor vores energibehov ændrer sig markant.
Forslagsstillerne mener, at vi kan vente med udbygningen, til Danmarks reelle energibehov er undersøgt.
Men det undersøger vi jo sådan set løbende og lægger det frem.
Der er derfor både god fornuft, men selvfølgelig også en politisk holdning bag at gøre det muligt og attraktivt at sætte vindmøller og solceller op, f.eks. i energiparker.
Jeg vil gerne understrege, at det ikke er regeringen eller Folketinget, der beslutter, hvor mange vedvarende energi-anlæg der sættes op, og heller ikke hvor.
Den beslutning ligger hos kommunerne, og det skal den blive ved med.
Det er selvfølgelig et politisk valg.
Men for os er det kommunerne med det lokale kendskab og relationen til borgerne, der bliver berørt, som er dem, der er tættest på at træffe afgørelsen.
Det er kommunerne, der ved, hvilke lokalområder der vil få gavn af den vækst og udvikling, som energiproduktion kan føre med sig.
Staten kan gå ind og understøtte ved bl.a. at anerkende arealerne til energiparker.
Og den rollefordeling var tydelig i klimaaftalen om mere grøn strøm fra sol og vind på land fra 2023, som der var bred opbakning til her i Folketinget.
Når det er sagt, er jeg selvfølgelig fuldt ud opmærksom på, at vindmøller og solceller i landskabet deler vandene i mange lokalsamfund.
Vi skal ramme en god balance, hvor vi både tager hensyn til dem, der bliver berørt af anlæggene, og til danskernes langsigtede energibehov.
Derfor skal anlægge placeres der, hvor der er mindst gene for både naboer og natur.
Samtidig har vi en række forholdsvis unikke kompensationsordninger på området.
Naboerne kan få såkaldt VE-bonus, og lokalsamfundet kan få midler fra den grønne pulje.
Og de muligheder har naboerne ikke, hvis der f.eks. føres en motorvej forbi deres hus eller etableres en stor landbrugsproduktion, som også kan genere naboerne.
Regeringen vil ikke stoppe udbygningen af vedvarende energi på land.
Det er ikke i danskernes interesse.
Danskerne har brug for sikker grøn energi, som er til at betale, og der spiller vedvarende energi på land en nøglerolle.
Så regeringen kan derfor ikke bakke op om beslutningsforslaget.